runetrust/blame-folketinget-dk huggingface dataset:
Hans Kristian Skibby (DD), 2025-12-03:
Det var et meget kort svar, men jeg er også udmærket klar over, at det kan være vanskeligt for en minister at svare på spørgsmål, som har karakter som det her, hvor det er en pågående sag, der også ligger til behandling.
Men grunden til, at jeg har valgt at stille spørgsmålet her, er, at man godt kan sætte nogle spørgsmålstegn ved den forvaltningspraksis, som udføres imellem nabokommuner som Syddjurs Kommune og i det her tilfælde Aarhus Kommune, som i hvert fald efter min vurdering klart tilsidesætter god skik i forhold til den måde, man skal praktisere planarbejde i forhold til nabokommuner på.
Og det kan man jo se på det her meget omfattende vindmølleprojekt, som vil levere de her omtalte tre gigavindmøller på land på 150 m i højden.
De er højere end Lighthouse nede på Aarhus Havn.
Og det vil man så gøre 700 m fra nabokommunens linje, hvor man ovenikøbet har en fredning lagt ind i forhold til udsigt fra en lang række områder.
Det er derfor, jeg er meget bekymret for, om den her praksis også er gældende andre steder, hvor der planlægges eksempelvis gigavindmøller på land, for det er jo ikke trygt for nogen som helst naboer, hvis de her ting kommer som en tyv om natten og går imod fredninger i nabokommuner og man sådan mere eller mindre bevidst sørger for at lægge det, man ikke ønsker i sin egen kommune, så tæt på kommunegrænsen til andre kommuner som overhovedet muligt.
Det er derfor, jeg er meget interesseret i at vide, om ministeren føler sig på sikker grund i forhold til den forvaltningspraksis, der er rent overordnet set i forhold til kommunerne, for det her er i hvert fald efter min vurdering et eksempel på, at der ikke er tilstrækkelige hensyn til dem, der bliver berørt af initiativer, som foregår i nabokommuner.
Morten Dahlin (V), 2025-12-03:
Tak for spørgsmålet.
Aktuelt er Plan- og Landdistriktsstyrelsen i dialog med sagens parter for at afklare, om der kan opnås enighed mellem parterne om planforslagene, og jeg ved, at styrelsen er ved at foretage partshøring, så kommunerne får mulighed for at uddybe deres synspunkter og komme med eventuelle yderligere bemærkninger til sagen.
Jeg afventer selvfølgelig styrelsens drøftelser med kommunerne, før jeg kan tage endelig stilling til indbringelsen af sagen, men jeg kommer naturligvis til at gøre det så hurtigt som overhovedet muligt.
Kim Edberg Andersen (DD), 2025-12-03:
Tak for det, formand, og tak til ministeren.
Hvad mener ministeren om, at Aarhus Kommune planlægger tre 150 m høje vindmøller helt op ad kommunegrænsen til Syddjurs i et område, som Syddjurs Byråd enstemmigt har udpeget som sårbart og fredningsværdigt, og finder ministeren, at det er rimeligt, at én kommune kan planlægge så massivt i et kystlandskab, der i høj grad påvirker nabokommunens borgere og natur?
Morten Dahlin (V), 2025-12-03:
Jeg er enig i, at danskerne skal høres.
Jeg er også enig i, at der skal være en beskyttelse for naboer, der bor lige på den anden side af kommunegrænsen.
I forhold til pyrolyseproblematikken er jeg ikke helt klar over, hvad det er for en problemstilling, der bliver henvist til.
For det går selvfølgelig ikke, at man ikke kan udvide sin stald, hvis det er de ønsker, man har.
Men jeg er grundlæggende enig i, at naboer skal høres.
Nabobeskyttelse er et meget vigtigt princip i vores planlægning, og det skal det også være, selv om man bor lige på den anden side af kommunegrænsen.
Kim Edberg Andersen (DD), 2025-12-03:
Jeg har altid udpræget tillid til ministerens både evner og kompetencer.
Men jeg vil jo også sige, at man som minister selvfølgelig godt, med en bred regering hen over midten, sådan som vi alle sammen har fået pustet det i ørerne i mange år, selv om der er en forligskreds, kan sikre det her, hvis det er et akut problem.
Så kan det godt være, at man bliver upopulær i forligskredsen.
Jeg tager til takke med, at ministeren har taget det seriøst ned.
For jeg kan godt blive bekymret.
Vi har jo nu også pyrolysesagen oppe i Vrå, og vi kan se, at der er nogle problemstillinger i nærheden af pyrolyseanlæg, som er en teknologi, vi alle sammen gerne ser bliver gjort.
Jeg kan næsten også forsikre ministeren om, at de pyrolyseanlæg bliver det næste, som kommunalbestyrelserne kommer til at lægge i udkanten af kommunen og væk fra egne borgere, og det er jo problematisk.
For det skal i hvert fald alt andet lige være sådan, hvis vi på en eller anden måde skal komme igennem den her omstilling, at danskerne efterfølgende føler sig hørt.
Er ministeren ikke bare enig i det?
Morten Dahlin (V), 2025-12-03:
Selv om spørgeren har stor tiltro til mine evner og handlemuligheder, er det jo sådan, at der, hvis der skal laves om i planloven, så er en forligskreds.
Så jeg kan jo ikke gøre noget selv.
Det, jeg er villig til at gøre, er jo at indgå i en dialog om, hvorvidt det regelsæt, der er i dag, er godt nok, altså om vi beskytter de naboer, der bor lige på den anden side af kommunegrænsen, godt nok.
For jeg er, hvis vi ikke gør det, i hvert fald overbevist om, at vi kan komme til at se en stigende tendens til, at alle de upopulære anlæg bare bliver flyttet ud til kommunegrænsen, og det ønsker jeg i hvert fald ikke.
Derfor vil jeg gerne have den her dialog, og derfor har jeg også taget initiativ til at kontakte KL og tage en dialog med dem.
Jeg tror, at KL, ud over at de kan være behjælpelige med hensyn til det politiske om, hvordan et eventuelt ændret regelsæt måtte se ud, så nok også kan være det med hensyn til at oplyse, om de oplever, at der er en stigende tendens til det.
Så jeg oplever ikke nødvendigvis, at der er så stor uenighed om, at det her område skal belyses nærmere, og at vi skal indgå i en dialog om, om det regelsæt, der er i dag, er godt nok.
Kim Edberg Andersen (DD), 2025-12-03:
Det er også i orden, at ministeren på en måde gerne vil have undersøgt det her nærmere, inden han udtaler sig skråsikkert.
Men ministeren sagde, at han ikke var sikker på, om der var en tendens, og nu nævner ministeren en stigende tendens.
Så vi er i hvert fald enige om, at der er en tendens til det, og det fordrer selvfølgelig også, at ministeren tager det her med ind i maskinrummet og finder ud af, hvor voldsomt problemet er.
Er ministeren måske villig til at se på nogle løsninger, der sikrer, at man f.eks. ikke godkender lokalplaner, hvor der er VE-anlæg, der kommer så tæt på andre kommunegrænser?
For ministeren kan jo godt lave regler, der sikrer det.
Morten Dahlin (V), 2025-12-03:
Jeg synes altid, det er en god idé at stemme på Venstre, som spørgeren var inde på.
Så det er jo en generel opfordring, jeg selvfølgelig gerne vil give videre her.
Når jeg ikke kan udtale mig fast om, hvorvidt det er en stigende tendens, så er det simpelt hen, fordi jeg ikke ved det.
Men det er mit indtryk efter at have fulgt mediedækningen, at det her måske er en ting, hvor tendensen er opadgående.
Der er i dag mekanismer på plads, der sikrer, at naboer, også dem på den anden side af kommunegrænsen, har nogle muligheder.
F.eks. kan man indbringe sagen og nedlægge veto mod en plan, sådan som Syddjurs Kommune jo har gjort det i det her tilfælde.
Så der er nogle mekanismer, men om de mekanismer er gode nok, er jo så det, vi i fællesskab kan finde ud af, og det vil jeg ikke stå på forhånd og sige at de er.
For jeg synes, det er meget vigtigt, at der bliver taget hensyn til naboer, og kan vi finde et regelsæt, der er godt, og hvor vi tager større hensyn til naboer, også på den anden side af kommunegrænsen, så vil jeg ikke på forhånd afvise det.
Kim Edberg Andersen (DD), 2025-12-03:
Nu er jeg jo kendt for altid gerne at ville hjælpe ministeren, så det vil jeg også godt gøre her.
Det her er jo ikke kun en tendens, vi ser nu, men det startede, da Hofor fik vindmøller i Vesthimmerland eller solcelleparker ovre i Vestjylland.
Fra min egen kommune ved jeg, at den har planlagt et solcelleanlæg, som måske på en god dag ligger 800 m fra kommunegrænsen, og at nabokommunen Mariagerfjord planlagde et stort biogasanlæg og en solcellepark ca. 1.500 m fra kommunegrænsen, og det ligger alt sammen sjovt nok rigtig langt væk fra dem, der skal stemme på en selv til kommunevalget.
Så sidder man jo i nabokommunerne og føler sig kørt over, og det er jo det, vi sammen skal finde en løsning på.
For alt det, som ministeren også har været god til at tage med ind i det, om, at det her skal forankres lokalt, og at vi skal have de lokale med ind i det, bliver jo kortsluttet af kommunegrænsen.
For de bliver ikke spurgt.
Det kan godt være, at det er dem, der sidder og betaler skat i Rebild, der får ulempen, mens det er dem i Mariagerfjord, der skal stemme på dem, som har givet dem ulempen, og det er jo et problem, og det er jo som sagt ikke bare en tendens, vi ser nu.
Men det er noget, som vi har set hele vejen igennem, og det er nok på tide, at vi på en eller anden måde får kigget på, om det er de rette instanser, som træffer de beslutninger, når man nu ud fra et egennytteprincip ligesom maksimerer, at ulemperne kommer til dem, der ikke skal stemme på en.
Det er jo det, der er problemstillingen.
For så bliver det jo netop ikke forankret lokalt, og det bliver på den måde hverken demokratisk eller nærdemokratisk, og så kan det jo være, at det skal komme ind på ministerens bord.
For så har vi da en, som vi alle sammen på den ene eller den anden måde kan sikre man ikke stemmer på.
For man kan jo lade være med at stemme på Venstre, hvis ministeren gør noget dårligt.
Men der kommer i hvert fald en større demokratisk kontrol og en mulighed for frustrerede borgere.
Vil ministeren ikke erkende, at der er en tendens, vi kan se der er?
Det kan godt være, at vi skal have pindet det ud i en mere udførlig undersøgelse, og det er jeg med på, men vi bliver bare nødt til at sige, at der ikke er nogen, der gider at bo ved en jernmark, og det ved dem, der skal vælges i byrådene, jo også godt.
Derfor har man en tendens til at flytte det, og det er vel også derfor, at Hofor har størstedelen af deres VE-produktion ovre i Ringkøbing Skjern.
Morten Dahlin (V), 2025-12-03:
Tak for spørgsmålet.
Som det jo er spørgeren bekendt, har Syddjurs Kommune fremsat indsigelse mod Aarhus Kommunes planforslag om etablering af vindmøller ved Vosnæs.
En kommune kan fremsætte indsigelse mod en nabokommunes planforslag, hvis forslaget har en væsentlig betydning for kommunens udvikling, og indsigelsen har vetovirkning.
Det betyder, at Aarhus Kommune ikke kan vedtage planforslagene endeligt.
Da parterne efter dialog om planforslagene ikke har kunnet nå til enighed, har Aarhus Kommune indbragt spørgsmålet for mig, og den sagsbehandling er nu i gang.
Plan- og Landdistriktsstyrelsen er i dialog med sagens parter for at afklare, om der kan opnås enighed mellem parterne om planforslagene, og mens den sagsbehandling kører, er det selvfølgelig ikke muligt for mig at gå ind i den konkrete sag.
Men jeg vil faktisk gerne svare lidt, ligesom jeg svarede den tidligere spørger, i forhold til om det er et problem, hvis vi kommer til at opleve en tendens med hensyn til alle de svære beslutninger, hvor upopulære anlæg, hvad det end måtte være for anlæg, altid bliver placeret helt op ad kommunegrænsen, så man kun generer nabokommunens borgere og man stort set ikke generer sine egne borgere, når man som kommunalbestyrelse sidder og skal træffe sådan en beslutning.
For jeg mener, at hensynet til naboer er et afgørende princip i vores planlægning, og at det også skal være det, selv om naboerne bor lige på den anden side af kommunegrænsen.
Rosa Lund (EL), 2025-12-03:
Jamen det lovforslag ser vi så meget frem til fra Enhedslistens side, vil jeg så sige.
Vores eget forslag er ud over selvfølgelig at styrke politiets indsats også at stoppe for profit på, at man kan drive de her bosteder.
Det kunne jo også være en vej frem, som i hvert fald ville indsnævre løbebanen for f.eks. kriminelle.
Sophie Hæstorp Andersen (S), 2025-12-03:
Et loft på profit kender vi fra flere forskellige områder, bl.a. i forhold til friskolerne.
Det er noget af det, jeg også tænker på, når jeg siger, at vi vender hver en sten og kigger på forskellige muligheder.
Det var også oppe at vende i januar 2025, hvor der blev fremsat et beslutningsforslag om det.
Det har også været sådan, at den tidligere socialdemokratiske regering har foreslået det, uden at der var politisk flertal for det.
Jeg mener ikke, at det kan stå alene.
Jeg mener også, at der er en lang række andre ting i værktøjskassen, som vi både kan gøre og også skal gøre.
Jeg tror også, at vi sagtens kan lave endnu bedre indsatser uden nødvendigvis at skulle lave et loft over profit.
Rasmus Stoklund (S), 2025-12-03:
Jeg prøver egentlig også at sige det så klart, som jeg kan: Det er jeg sådan set enig i.
Men nu er det jo bare ikke op til mig at beslutte, fordi det jo er sådan, at vi har kommunalt selvstyre i Danmark, og der er det jo politikerne i kommunerne, der afgør den slags ting.
Mange steder tror jeg også det i sidste ende er udliciteret til daginstitutionslederne måske eller forældrebestyrelserne.
Det skal jeg ikke kunne sige endeligt.
Det er i hvert fald et kommunalt anliggende.
Jeg mener personligt, at det er en uskik at tage svinekødet ud af menuen.
Jeg mener i øvrigt også, at man gør folk en bjørnetjeneste ved at gøre det, for det eneste, man får ud af det, er at skabe modvilje.
Nick Zimmermann (DF), 2025-12-03:
Altså, det her er jo Danmark.
Det er danskernes land, og her skal danske normer og regler og værdier selvfølgelig gælde.
Det, vi jo bare ser, er, at der gang på gang netop bliver givet efter for de her muslimske religiøse særkrav.
Vi ser jo også rigtig ofte, at det bl.a. er socialdemokrater, der rent faktisk sidder og giver lov til de her ting.
Derfor mener jeg da, at ministeren og regeringen burde bakke op omkring Dansk Folkepartis politik og sige fuldstændig klart og tydeligt: Selvfølgelig skal vi bevare den danske madtradition rundtomkring i danske daginstitutioner; selvfølgelig skal vi sige nej til at udskifte alt ganske almindeligt kød med halalslagtet kød, i stedet for rundtomkring i daginstitutionerne at give efter over for de muslimske mindretal.
Rasmus Stoklund (S), 2025-12-03:
Vi har jo indrettet os sådan i Danmark, at vi har et kommunalt selvstyre, og det er ude i kommunerne, man træffer den her slags beslutninger.
Det må jeg jo respektere.
Jeg ville ikke bakke op om den type beslutninger, og hvis jeg stillede op til byrådet et sted, ville jeg modsætte mig det, hvis der var nogen, der kom med sådan et forslag.
Jeg ville heller ikke selv stemme på en kandidat, der gik til valg på at sige, at man ikke skal have svinekød i daginstitutionerne.
Jeg ville samtidig sige til vedkommende: Ud over at jeg synes, det er et skørt forslag, gør du med det dér, du gør, den muslimske minoritet en kæmpe bjørnetjeneste, for det eneste, du får ud af det, er at skabe modvilje.
Jeg vil sige det på den måde, at jeg faktisk mener, at folk, der ude i kommunerne træffer en beslutning om, at der ikke skal være svinekød på menuen i daginstitutionerne, eksempelvis en børnehave, gør muslimerne en bjørnetjeneste, for de skaber en modvilje mod den muslimske minoritet, hvoraf jeg tror at rigtig mange sådan set ikke har noget behov for regler om, at der ikke må serveres svinekød i daginstitutionerne.
Det er for mig at se fuldstændig naturligt, at svinekød indgår i menuen.
Det synes jeg, man skal tænke over, hvis man har ansvaret for at lede en daginstitution, så man ikke på den måde prøver at give køb på, hvad der er en helt naturlig del af den danske madtradition.
Nick Zimmermann (DF), 2025-12-03:
Det skal slet ikke være muligt for daginstitutionerne og for kommunerne at fravælge, at svinekød bliver serveret, og det skal heller ikke være muligt for kommunerne udelukkende at servere halalslagtet kød rundtomkring i daginstitutionerne.
Det her er jo Danmark, og her har vi haft en dansk madtradition igennem flere århundreder.
Vi serverer selvfølgelig svinekød, vi spiser vores frikadeller, vores medister.
Hvorfor er det, at fordi der kommer nogle her til vores land, som overhovedet ikke kan integrere sig, og som ikke deler vores værdier, hverken de danske eller vores kulturelle værdier, så skal de danske daginstitutioner begynde at dukke nakken for dem?
Vil ministeren være med til at kigge på at lave reglerne om, sådan at det slet ikke er muligt for kommunerne at indføre de her muslimske religiøse særkrav?
Rasmus Stoklund (S), 2025-12-03:
Det korte svar er: Ja, det finder jeg problematisk.
Vi lever i Danmark, og jeg synes, det er en helt naturlig del af en dansk kost også i danske daginstitutioner, at man serverer – lidt afhængigt af, om det er kold eller varm mad – leverpostej eller karbonader eller frikadeller eller forloren hare, eller hvad ved jeg.
Jeg synes, det er en fuldstændig naturlig del af at være en familie i Danmark, der har et barn i en dansk daginstitution, at svinekød så også indgår i menuen.
Nick Zimmermann (DF), 2025-12-03:
Vil der være en eller anden form for konsekvens, hvis det så er sådan, at der sidder f.eks. nogle socialdemokratiske byrådsmedlemmer eller borgmestre, der indfører det her eller opfordrer til at afskaffe svinekød rundtomkring i daginstitutionerne eller opfordrer til, at alt det kød, der bliver serveret, skal være halalslagtet?
Hvad så, hvis det viser sig, at der rent faktisk har siddet nogle socialdemokratiske byrådsmedlemmer eller borgmestre og ført det her igennem?
Morten Messerschmidt (DF), 2025-12-03:
Tak, formand.
Hvad mener ministeren om, at Socialdemokratiets kandidater på den københavnske Vestegn møder op og holder tale i den lokale moské og til islamiske vælgermøder?
Rasmus Stoklund (S), 2025-12-03:
Det bryder jeg mig ikke om.
Jeg synes, at det er en uskik at blande religion og politik sammen, og derfor forstår jeg ikke, at der er nogle steder, man tilsyneladende har gjort det, også i mit eget parti.
Der er det jo sådan relativt åbenlyst, at der har været en uenighed, også imellem mig og nogle af mine partifæller, og jeg har, synes jeg egentlig, udtalt mig relativt klart om, hvad jeg mener om eksempelvis kønsopdelte vælgermøder og andet, hvor man på en eller anden måde accepterer nogle islamiske normer for, hvordan man har en offentlig politisk debat i Danmark, som jeg i hvert fald ikke bryder mig om, og som jeg på ingen måde bakker op om. Man kan være muslim i Danmark.
Man kan være kristen i Danmark.
Men det er jo ikke det, der afgør ens politiske tilhørsforhold, og derfor mener jeg, at det er naturligt, at man tager del i demokratiet på lige fod med resten af befolkningen.
Jeg bryder mig ikke om den her sammenblanding.
Morten Messerschmidt (DF), 2025-12-03:
Tak, formand.
Vil ministeren så tilkendegive, om det kunne være socialdemokraternes fjerde erkendelse, at man ikke både kan være medlem af Socialdemokratiet og arbejde for islams udbredelse i Danmark?
Rasmus Stoklund (S), 2025-12-03:
Jeg mener ikke, Socialdemokratiet har problemer med islamisk infiltration.
Jeg mener sådan set, at vi er ret klare omkring vores holdning til de integrationsproblemer, vi står over for i Danmark, og at de i særdeleshed skyldes, at der er nogle, som udøver deres muslimske tro på en måde, der ikke er forenelig med at leve i et demokratisk samfund.
For nylig så vi en Wilkemåling, der viste, at op mod hver femte muslim i Danmark mener, at Koranen skal spille en eller anden rolle i politik.
Det synes jeg jo åbenbarer, at vi har ret store integrationsproblemer.
Vi har nogle, der ikke forstår, hvad der gælder i et sekulært, demokratisk samfund som vores, og det er vi helt klare i mælet omkring.
Morten Messerschmidt (DF), 2025-12-03:
Vi taler om Steen Christiansen, der er borgmester i Albertslund og har siddet som borgmester i Albertslund i 15 år.
Vi taler om Merete Amdisen, som er borgmester i Ishøj.
Vi taler jo sådan set også om hr. Morten Bødskov, som for et år siden selv deltog i et møde, der var styret efter islamiske forhold, i hvert fald ifølge det, man kunne læse i Berlingske den 25. maj for et år siden.
Så det her er jo ikke enkelte undtagelser, hr. minister.
Det her er jo et Socialdemokrati, som har alvorlige eksistentielle problemer med en islamisk infiltration.
Rasmus Stoklund (S), 2025-12-03:
Jeg synes, at der mangler lidt proportioner i debatten, for jeg kan ikke genkende et billede af mit parti som et parti, der nærmest er infiltreret af folk, som ønsker at snige islamisme eller en masse særregler og særkrav ind ad bagvejen.
Sådan oplever jeg ikke mine partifæller.
Er der enkelte undtagelser rundtomkring?
Det er der muligvis, fordi Socialdemokratiet stadig væk – og det er jeg med på, at der er mange der ønsker sig anderledes og gør, hvad de kan for at få forandret – er et relativt stort parti, også kommunalt, og derfor har vi også mange kandidater, og vi har mange byrådsmedlemmer, og der vil nok være et broddent kar imellem en gang imellem.
Morten Messerschmidt (DF), 2025-12-03:
Men en stor del af Danmarks udlændingepolitik fastlægges jo kommunalt.
Vi har lige hørt mine to gode kollegaer pege på nogle helt konkrete ting, som bliver afgjort af socialdemokratiske, islamistiske folk rundtomkring i byrådene.
Spørgsmål om, om der skal være kønsopdeling i svømmehallerne, hvad for noget mad der skal serveres i børnehaverne, om vi vil have tørklæder i skolerne osv., har man jo en stor indflydelse på i det lokale.
Så hvordan vil ministeren beskrive det parti, han er medlem af, når det kan rumme den slags mennesker ude lokalt?
Rasmus Stoklund (S), 2025-12-03:
Jeg er ikke sikker på, at mange af dem, hr. Morten Messerschmidt har mødt på de forskellige gader og stræder, ville gøre undertegnede til minister.
Jeg oplever faktisk, at mange af mine partifæller, altså nogle af dem, som hr. Morten Messerschmidt taler om, som har været engagerede i det her, ikke bryder sig om undertegnede.
Jeg har da registreret at blive kaldt alverdens ting på sociale medier af nogle af de kandidater, som på den ene eller anden måde flirter, efter min mening lidt for meget, med islamisk indblanden i en kommunal valghandling.
Det bryder jeg mig ikke om, og derfor vil jeg bare sige klart, at det ikke er derude, man afgør vores udlændingepolitik på Christiansborg.
Det gør vi her i folketingsgruppen.
Morten Messerschmidt (DF), 2025-12-03:
Er ministeren enig i, at det, vi ser især på Vestegnen, men jo desværre også rundt i andre dele af landet, Sønderjylland, Sydsjælland osv., er en islamisering?
Kan ministeren godt forstå, at det er svært for os i Dansk Folkeparti at tro på ministerens gode taler, hensigter og bøger, når man kan se rundtomkring i landet, hvordan rigtig, rigtig mange socialdemokrater, der stiller op og får lov at stille op og bliver valgt til byråd, agerer på den måde?
Jeg oplever i hvert fald, at Danmark er ved at blive noget fuldstændig andet end det, det var, da jeg voksede op, og jeg ved, at jeg er jævnaldrende med ministeren, så jeg tror, vi deler den oplevelse.
Men det sker jo, fordi der er vage politikere, som ikke siger fra over for den her islamisering, som ikke siger nej til kønsopdeling, og som ikke siger nej til, at korancitationer og kønsopdeling hører til i en politisk sammenhæng.
Det er jo ministerens parti, der er problemet.
Kan ministeren ikke godt forstå, at det, tror jeg, bredt i den danske befolkning giver et indtryk af, at Socialdemokratiet måske forsøger at bilde danskerne én ting ind her på Christiansborg, men når det så kommer til gågaden i Albertslund, Haderslev eller andre steder rundtomkring i landet, så siger dem, der gør ministeren til minister og peger på ham som folketingskandidat til opstillingsmøder osv., det diametralt modsatte og taler islamisterne efter munden?
Hans Kristian Skibby (DD), 2025-12-03:
Tak, hr. formand.
Hvornår forventer ministeren at træffe afgørelse i sagen om Syddjurs Kommunes planveto over for Aarhus Kommunes vindmølleprojekt ved Vosnæs, og vil ministeren prioritere en hurtig afgørelse af hensyn til de mange naboer, som lige nu lever i uvished om deres bolig og omgivelser, mens sagen ligger stille i ministeriet?
Nick Zimmermann (DF), 2025-12-03:
Tak for det.
Finder ministeren det problematisk, hvis daginstitutioner fravælger svinekød på baggrund af religiøse særkrav?